b"\n_START_ARTICLE_\nAnders Johan Lexell\n_START_SECTION_\n\xc5\xbdivljenje in delo\n_START_PARAGRAPH_\nLeta 1768 se je na povabilo Akademije znanosti v Sankt Peterburgu preselil v Rusijo. Tu je spoznal Eulerja in delo na Akademiji ga je zelo razveseljevalo. Raziskoval je gibanja kometov. Izra\xc4\x8dunal je tir kometa D/1770 L1 (Lexell) (Lexllov komet). Komet se imenuje po njem, \xc4\x8deprav ga je odkril Messier. Komet se je od kometov v zgodovini najbolj pribli\xc5\xbeal Zemlji. Edino asteroidi se nahajajo bli\xc5\xbeje. Lexllov komet je bilo prvo znano blizuzemeljsko telo (NEO). Njegova natan\xc4\x8dna razdalja ni znana, ocenjujejo pa jo na 3 milijone km. Komet je kasneje zaradi bli\xc5\xbenjega sre\xc4\x8danja z Jupitrom odneslo iz Oson\xc4\x8dja._NEWLINE_Ko je John Herschel leta 1781 v ozvezdju Dvoj\xc4\x8dkov naletel na nenavadno telo, je menil, da ne more biti zvezda, ker je imel izrazit ploskoven videz. Ni se mu niti sanjalo, da je odkril nov planet; menil je, da je odkril nov komet \xc4\x8dudne oblike. Njegov planetni zna\xc4\x8daj je odkril \xc5\xa1ele Lexell v Sankt Peterburgu, eno leto pozneje 1782, ko je z izra\xc4\x8dunom po nekaj mesecih dognal, da je novi planet onstran Saturna in se giblje po skoraj popolni kro\xc5\xbenici okoli Sonca. Tako je potrdil obstoj Urana. Kraljeva dru\xc5\xbeba iz Londona je nagradila Herschla._NEWLINE_Lexell je tudi odkril, da je tirnica Urana motena in od tod je sklepal na obstoj novega nepoznanega planeta. Lego Neptuna sta mnogo kasneje izra\xc4\x8dunala Adams leta 1845 in Le Verrier leta 1846, sicer ne popolnoma natan\xc4\x8dno, ker sta se preve\xc4\x8d togo dr\xc5\xbeala Titius-Bodejevega zakona. Neptun je \xc5\xa1e istega leta na\xc5\xa1el Galle skupaj s pomo\xc4\x8dnikom d'Arrestom na Observatoriju v Berlinu."